A BIZOTTSÁG 42/2009/EK RENDELETE
(2009. január 20.)
a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és a borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről, az 1493/1999/EK, az 1782/2003/EK, az 1290/2005/EK és a 3/2008/EK rendelet módosításáról, valamint a 2392/86/EGK és az 1493/1999/EK rendelet hatályon kívül helyezéséről szóló, 2008. április 29-i 479/2008/EK tanácsi rendeletre (1) és különösen annak 22., 84. és 107. cikkére,
mivel:
(1)
A borágazat versenyképességének fokozására potenciálisan rendelkezésre álló finanszírozás optimális felhasználása érdekében a lehetőségek függvényében indokolt engedélyezni, hogy a tagállamok igénybe vehessék mind a borágazatbeli támogatási programokat, azaz a 479/2008/EK rendelet 11. cikke szerinti szerkezetátalakítási és átállítási intézkedéseket és az ugyanezen rendelet 15. cikke szerinti beruházásokat, mind pedig a vidékfejlesztési alapokat. Annak kizárása érdekében, hogy ugyanaz az intézkedés a két alapból egyszerre kapjon finanszírozást, a 479/2008/EK rendelet 4. cikkének (3) bekezdésében előírtaknak megfelelően az intézkedések szintjén egyértelmű választóvonalat kell meghatározni.
(2)
A 479/2008/EK rendelet 16. cikke (1) bekezdése második albekezdésének második mondatával összhangban nem nyújtható támogatás a lepárlandó melléktermék azon alkoholtartalmára, amely meghaladja a termelt bor alkoholtartalmának 10 százalékát. Egyértelművé kell tenni, hogy a tagállamok az említett korlátozás betartatását az egyéni termelők szintjén vagy nemzeti szinten végzett ellenőrzésekkel valósíthatják meg.
(3)
Az 555/2008/EK bizottsági rendelet (2) 41. cikke c) pontjának vi. alpontja előírja a termelők számára, hogy az analitikai bizonylatban tüntessék fel a fajok közötti keresztezésből nyert borszőlőfajták (közvetlen termelői hibridek vagy egyéb, a Vitis vinifera fajhoz nem tartozó fajták) jelenlétével kapcsolatos információkat. Technikai okokból azonban ennek az információnak a benyújtását nem kell előírni, és ennek megfelelően törölni kell azt az említett rendelkezésből.
(4)
Az 555/2008/EK rendelet 103. cikke (1) bekezdésének b) pontja előírja, hogy az 1227/2000/EK bizottsági rendelet (3) mellékletének 10. táblázata továbbra is alkalmazandó, hacsak valamely, a 479/2008/EK rendelet 63. cikke alapján a későbbiekben elfogadásra kerülő, a borok címkézéséről vagy kiszereléséről szóló végrehajtási rendelet eltérően nem rendelkezik. A hivatkozásban azonban az 1227/2000/EK rendelet mellékletének 9. táblázatát kell feltüntetni.
(5)
Az 555/2008/EK rendelet 5. cikkének (8) bekezdése, 16. cikkének harmadik bekezdése és 20. cikkének második bekezdése előírja, hogy amennyiben a tagállamok nemzeti támogatást nyújtanak, bejelentik azt az említett rendelet VII. mellékletében meghatározott formanyomtatvány vonatkozó részében. A VII. mellékletet ezért ennek az információnak a feltüntetésével módosítani kell.
(6)
Az 555/2008/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 555/2008/EK rendelet a következőképpen módosul:
1.
Az 1. cikk a következő bekezdéssel egészül ki:
„(3) A II. cím alkalmazásában »intézkedés«: egy adott támogatási programba tartozó, egy vagy több kedvezményezett által végrehajtott projekt, szerződés, megállapodás vagy más fellépés, amely megfelel a 479/2008/EK rendelet 7. cikkének (1) bekezdésében említett intézkedések szerinti tevékenységek bármelyikének.”
2.
A 10. cikk után a rendelet II. címe II. fejezetének 2. szakasza a következő 10a. cikkel egészül ki:
„10a. cikk
Összeegyeztethetőség és egységesség
(1) A szerkezetátalakítási és átállítási költségeknek a 479/2008/EK rendelet 11. cikke (4) bekezdésének b) pontjában említett támogatása nem fedezhet mezőgazdasági járművek beszerzésével kapcsolatos kiadásokat.
(2) A 479/2008/EK rendelet 11. cikke alapján nem nyújtható támogatás egy adott tagállam vagy régió számára az említett rendelet II. címe szerinti nemzeti támogatási programból olyan intézkedésre, amely ugyanennek a tagállamnak vagy régiónak az 1698/2005/EK rendelet szerinti vidékfejlesztési programja alapján támogatásban részesül.
(3) A szerkezetátalakítási és átállítási intézkedést célzó támogatási programjaikba tartozó intézkedéseket a tagállamok olyan részletességgel mutatják be az I. melléklet vonatkozó részében, hogy ellenőrizni lehessen, hogy az adott intézkedés részesül-e a szóban forgó tagállam vidékfejlesztési programja szerinti támogatásban.”
3.
A 20. cikk helyébe a következő szöveg lép:
„20. cikk
Összeegyeztethetőség és egységesség
(1) Nem nyújtható támogatás olyan forgalmazási intézkedésekre, amelyek a 479/2008/EK rendelet 10. cikke alapján támogatásban részesültek.
Amennyiben a tagállamok nemzeti támogatást nyújtanak beruházásokra, azt bejelentik az e rendelet I., V. és VII. melléklete szerinti formanyomtatványok vonatkozó részében.
(2) A 479/2008/EK rendelet 15. cikke alapján nem nyújtható támogatás egy adott tagállam vagy régió számára az említett rendelet II. címe szerinti nemzeti támogatási programból olyan intézkedésre, amely ugyanennek a tagállamnak vagy régiónak az 1698/2005/EK rendelet szerinti vidékfejlesztési programja alapján támogatásban részesül.
(3) A beruházási intézkedést célzó támogatási programjaikba tartozó intézkedéseket a tagállamok olyan részletességgel mutatják be az I. melléklet vonatkozó részében, hogy ellenőrizni lehessen, hogy az adott intézkedés részesül-e a szóban forgó tagállam vidékfejlesztési programja szerinti támogatásban.”
4.
A 25. cikk után a rendelet II. címe II. fejezetének 7. szakasza a következő 25a. cikkel egészül ki:
„25a. cikk
A feltételek ellenőrzése
A tagállamok illetékes hatóságai megtesznek minden szükséges lépést az e rendelet 24. cikkének (1) bekezdésében a 479/2008/EK rendelet 16. cikkének (3) bekezdésével összefüggésben említett feltételek és korlátozás betartásának ellenőrzése érdekében. A tagállamok az említett korlátozás betartását ellenőrizhetik az egyes termelők szintjén vagy nemzeti szinten A nemzeti szinten történő ellenőrzést választó tagállamok az alkoholmérlegbe nem foglalják bele a nem lepárlásra szánt mennyiségeket (felügyelet mellett történő kivonás), és azokat a mennyiségeket sem, amelyek ipari célra szolgáló alkoholon kívüli termékek előállítására szolgálnak.”
5.
A 41. cikk c) pontjának vi. alpontját el kell hagyni.
6.
A 103. cikk (1) bekezdésének b) pontja helyébe a következő szöveg lép:
„b)
Az 1227/2000/EK rendelet mellékletének 9. táblázata továbbra is alkalmazandó, hacsak valamely, a 479/2008/EK rendelet 63. cikke alapján a későbbiekben elfogadásra kerülő, a borok címkézéséről vagy kiszereléséről szóló végrehajtási rendelet eltérően nem rendelkezik;”.
7.
A VII. melléklet helyébe e rendelet I. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. január 20-án.